ཕྱིས་སུ་མོ་ཧཱན་ཏའི་བསམ་བློར་འགྱུར་བ་སོང་ཏེ་རྩེད་ཐང་ནས་རྩེད་མོ་རྩེ་བའི་རིན་ཐང་ཤེས།དེ་མཚུངས་ཁོང་གིས་དཔེ་དེབ་ཞིག་ནས་ལུས་རྩལ་སྦྱང་བར་ཁྱད་ཆོས་གང་མང་ཡོད་པའི་སྐོར་གཟིགས་སྟབས།སྐབས་དེ་ནས་མུ་མཐུད་ཁོང་གིས་ས་ཐག་རིང་བོར་གོམ་བགྲོད་བྱས་ཤིང་སྦྱོང་བརྡར་གྱི་རྣམ་པ་དེས་ཁོང་གི་མི་ཚེ་བདེ་ཐང་དང་དགའ་སྤྲོའི་ངང་བསྐྱལ་བ་རེད།ཁོང་གི་དེབ་ཞིག་ནང་འདི་ལྟར་གསུངས་འདུགཁོ་རང་གི་ཡིག་གཟུགས་མི་ལེགས་ཀྱང༌།ཡིག་གཟུགས་ནི་དེ་འདྲའི་གལ་ཆེན་ཞིག་མིན་པར་བསམ་སྟེ་ཡར་རྒྱས་མ་བཏང༌།རྗེས་སུ་ཁོང་ཨ་ཧྥེ་རི་ཁར་ཡོད་དུས་ཁུལ་དེའི་ཁྲིམས་རྩོད་པ་དང༌།གཞོན་སྐྱེས་ཚོའི་ཡིག་གཟུགས་ཧ་ཅང་ལེགས་པོ་ཡོད་པ་མཐོང་ནས་ཁོང་རང་ངོ་ཚ་བར་གྱུར་པ་དང༌།ཡིག་གཟུགས་མི་ལེགས་པ་རྣམས་མིའི་ནང་གི་ནུས་མེད་དག་རེད་སྙམ་ནས་སྐབས་དེར་ཡིག་གཟུགས་ཡར་རྒྱས་སུ་གཏོང་ཅི་ཐུབ་བྱས་མཐར་ཁོང་གི་ཡིག་གཟུགས་ཧ་ཅང་ལེགས་པོར་གྱུར།